PMIndiaData/PMIndiaSum huggingface dataset:
ସେପ୍ଟେମ୍ବର ୧୭ରେ ପ୍ରଧାନମନ୍ତ୍ରୀଙ୍କ ମଧ୍ୟପ୍ରଦେଶ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର ୧୭ ତାରିଖ ଦିନ ମଧ୍ୟପ୍ରଦେଶ ଗସ୍ତରେ ଯିବେ । ପୂର୍ବାହ୍ନ ପ୍ରାୟ ୧୦ଟା ୪୫ ମିନିଟ ବେଳେ ପ୍ରଧାନମନ୍ତ୍ରୀ ଚିତାକୁ କୁନୋ ଜାତୀୟ ଉଦ୍ୟାନ ଭିତରକୁ ଛାଡିବେ । ତା ପରେ ପାଖାପାଖି ମଧ୍ୟାହ୍ନ ବାରଟା ବେଳକୁ ସେ ସ୍ୱୟଂସହାୟକ ଗୋଷ୍ଠୀ ସମ୍ମିଳନୀରେ ମହିଳା ସ୍ୱୟଂ ସହାୟକ ଗୋଷ୍ଠୀ ସଦସ୍ୟ ଓ ଗୋଷ୍ଠୀ ପ୍ରତିନିଧି ମାନଙ୍କ ସହିତ କରହଲ, ସେଓପୁରଠାରେ ଯୋଗଦେବେ । କୁନୋ ଜାତୀୟ ଉଦ୍ୟାନରେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀଙ୍କ ଦ୍ୱାରା କୁନୋ ଜାତୀୟ ଉଦ୍ୟାନକୁ ହିଂସ୍ର ଚିତା ଛଡାଯିବା ଭାରତୀୟ ହିଂସ୍ରପ୍ରାଣୀ ଓ ସେମାନଙ୍କ ବସତିକୁ ସଶକ୍ତ କରିବା ଦିଗରେ ଏକ ଉଦ୍ୟମ । ୧୯୫୨ ମସିହାରେ ଭାରତକୁ ଚିତା ଲୋପ ପାଇଯାଇଥିବା ଘୋଷଣା କରାଯାଇଥିଲା । ଛଡାଯିବାକୁ ଥିବା ଚିତାଗୁଡିକୁ ଚଳିତ ବର୍ଷ ପ୍ରାରମ୍ଭରେ ସ୍ୱାକ୍ଷରିତ ଏକ ବୁଝାମଣାପତ୍ର ଆଧାରରେ ନାମ୍ବିଆରୁ ଅଣାଯାଇଛି । ଚିତା ପ୍ରକଳ୍ପ ଅଧୀନରେ ଭାରତରେ ଚିତାଙ୍କୁ ପୁଣି ଛଡାଯାଉଛି । ଏହା ବିଶ୍ୱର ପ୍ରଥମ ଆନ୍ତଃ ମହାଦେଶୀୟ ହିଂସ୍ର ମାଂସାସୀ ପ୍ରାଣୀ ସ୍ଥାନାନ୍ତରଣ ପ୍ରକଳ୍ପ । ଚିତା ଛଡାଯିବା ଦ୍ୱାରା ଏହା ଭାରତର ଉନ୍ମୁକ୍ତ ଜଙ୍ଗଲ ଓ ତୃଣଭୂମି ବାତାବରଣ ପୁନରୁଦ୍ଧାରରେ ସହାୟକ ହେବ । ଏହା ଜୈବ ବିବିଧତାର ସଂରକ୍ଷଣ କରିବା ସହ ବାତାବରଣରେ ଜଳ ସୁରକ୍ଷା, ଅଙ୍ଗାରକାମ୍ଳ ବର୍ଜନ ଓ ମାଟିର ଆର୍ଦ୍ରତା ସଂରକ୍ଷଣ କରି ସମାଜ ପାଇଁ ହିତକାରକ ହେବ । ବନ୍ୟାପ୍ରାଣୀ ସଂରକ୍ଷଣ ସହ ପରିବେଶ ସୁରକ୍ଷା ନେଇ ପ୍ରଧାନମନ୍ତ୍ରୀଙ୍କ ପ୍ରତିବଦ୍ଧତା ଯୋଗୁଁ ସ୍ଥାନୀୟ ଜନସାଧାଣଙ୍କ ପରିବେଶ ପର୍ଯ୍ୟଟନ କାର୍ଯ୍ୟକଳାପ ବୃଦ୍ଧି ଓ ଜୀବିକାର୍ଜନ ସୁଯୋଗ ମଧ୍ୟ ବୃଦ୍ଧି ପାଇବ । ଏସଏଚଜି ସମ୍ମିଳନୀରେ ପ୍ରଧାନମନ୍ତ୍ରୀ ସେଓପୁର, କରହଲଠାରେ ଆୟୋଜିତ ହେଉଥିବା ଏସଏଚଜି ସମ୍ମେଳନୀରେ ମଧ୍ୟ ପ୍ରଧାନମନ୍ତ୍ରୀ ଯୋଗଦେବ । ଏଥିରେ ସହସ୍ରାଧିକ ସ୍ୱୟଂସହାୟକ ଗୋଷ୍ଠୀ ମହିଳା ସଦସ୍ୟ ଗୋଷ୍ଠୀ ବ୍ୟକ୍ତିବିଶେଷ ଯୋଗ ଦେଇଛନ୍ତି । ଏହି ସମ୍ମେଳନୀରେ ଦୀନଦୟାଲ ଅନ୍ତୋଦୟ ଯୋଜନା-ଜାତୀୟ ଗ୍ରାମୀଣ ଜୀବିକା ମିଶନ ଅଧୀନରେ କାର୍ଯ୍ୟରତ ଏସଏଚଜି ସଦସ୍ୟ ଯୋଗଦାନ କରିବେ । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ମଧ୍ୟ ଚାରିଟି ଦୁର୍ବଳ ଜନଜାତି ଗୋଷ୍ଠୀଙ୍କ କୌଶଳ କେନ୍ଦ୍ର ପ୍ରଧାନମନ୍ତ୍ରୀ କୌଶଳ ବିକାଶ ଯୋଜନା ଅଧୀନରେ ଉଦଘାଟନ କରିବେ । ଡିଏୱାଇ-ଏନଆରଏଲଏମ ଗ୍ରାମୀଣ ଗରୀବ ପରିବାରଗୁଡିକ ଏସଏଚଜି ପର୍ଯ୍ୟାୟକ୍ରମେ ନେଇ ସେମାନଙ୍କ ଜୀବିକାର ବିକେନ୍ଦ୍ରୀକରଣ ଦ୍ୱାରା ସେମାନଙ୍କ ଆୟ ଓ ଜୀବନଧାରଣ ମାନ ବୃଦ୍ଧିରେ ସାହାଯ୍ୟ କରିଥାଏ । ଏହି ଅଭିଯାନ ଜରିଆରେ ମହିଳା ସ୍ୱୟଂ ସହାୟକ ଗୋଷ୍ଠୀ ସଦସ୍ୟମାନେ ମଧ୍ୟ ସଶକ୍ତ ହୋଇଥାନ୍ତି । ଘରୋଇ ହିଂସା, ମହିଳା ଶିକ୍ଷା ଓ ଅନ୍ୟାନ୍ୟ ଲିଙ୍ଗଗତ ବୈଷମ୍ୟ, ପୌଷ୍ଟିକତା, ପରିମଳ ଓ ସ୍ୱାସ୍ଥ୍ୟ କ୍ଷେତ୍ରରେ ସଚେତନତା ଓ ବ୍ୟାବହାରିକ ପ୍ରୟୋଗ ଦ୍ୱାରା ଏହି ସଶକ୍ତିକରଣ ସମ୍ଭବ ହୋଇଥାଏ ।
ଋଗ୍ଣ/କ୍ଷତିରେ ଚାଲୁଥିବା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗଗୁଡ଼ିକ ସମୟବଦ୍ଧ ଉପାୟରେ ବନ୍ଦ କରିବା, ସେଗୁଡ଼ିକର ସ୍ଥାବର ଓ ଅସ୍ଥାବର ଫଇସଲା କରିବା ଲାଗି ସଂଶୋଧିତ ନିର୍ଦ୍ଦେଶାବଳୀକୁ କ୍ୟାବିନେଟ ଅନୁମୋଦନ

ଋଗ୍ଣ/କ୍ଷତିରେ ଚାଲୁଥିବା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗଗୁଡ଼ିକ ପର୍ଯ୍ୟାୟକ୍ରମେ ବନ୍ଦ କରିବା ଏବଂ ସେଗୁଡ଼ିକର ସ୍ଥାବର ଏବଂ ଅସ୍ଥାବର ସମ୍ପତ୍ତି ଫଇସଲା କରିବା ଲାଗି ସଂଶୋଧିତ ନିର୍ଦ୍ଦେଶନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି ଅନୁମୋଦନ କରିଛନ୍ତି । ସଂଶୋଧିତ ନିର୍ଦ୍ଦେଶନାମା ଦ୍ୱାରା ଋଗ୍ଣ/କ୍ଷତିରେ ଚାଲୁଥିବା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗୁଡ଼ିକୁ ବନ୍ଦ କରିବା ଯୋଜନା ଲାଗୁ କରିବାରେ ହେଉଥିବା ବିବାଦ ସମାଧାନରେ ସହାୟତା ମିଳିପାରିବ । ଏହି ନିର୍ଦ୍ଦେଶନାମା ଡିପିଇ ଦ୍ୱାରା ସେପ୍ଟେମ୍ବର 2016ରେ ଜାରି ନିର୍ଦ୍ଦେଶନାମାର ସ୍ଥାନ ନେବ । ଏହି ନିର୍ଦ୍ଦେଶନାମା ଦ୍ୱାରା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ(ସିପିଏସଇ)କୁ ବନ୍ଦ କରିବା ଲାଗି ବିଭିନ୍ନ ପ୍ରକ୍ରିୟା ଦ୍ରୁତଗତିରେ ପୂରଣ କରାଯିବା ଲାଗି ଏକ ବ୍ୟାପକ ଢାଂଚା ଉପଲବ୍ଧ ହେବ । ଏହାର ଅନ୍ତର୍ଗତ ସିପିଏସଇକୁ ପର୍ଯ୍ୟାୟକ୍ରମେ ବନ୍ଦ କରିବା ଲାଗି ଗୁରୁତ୍ୱପୂର୍ଣ୍ଣ ପର୍ଯ୍ୟାୟ ଏହି ପ୍ରକ୍ରିୟା ସହ ଜଡ଼ିତ ମନ୍ତ୍ରଣାଳୟ/ବିଭାଗ/ସିପିଏସଇ ଆଦିର ଉତ୍ତରଦାୟିତ୍ୱ ନିର୍ଦ୍ଧାରଣ ହେବ । ଏହି ନିର୍ଦ୍ଦେଶନାମା ଅନ୍ତର୍ଗତ ପ୍ରଶାସନିକ ମନ୍ତ୍ରଣାଳୟ/ବିଭାଗ ଏବଂ ସିପିଏସଇ ଦ୍ୱାରା କାର୍ଯ୍ୟ ଯୋଜନା ପୂର୍ବରୁ ପ୍ରସ୍ତୁତ କରିବା, ସିପିଏସଇକୁ ବନ୍ଦ କରିବାର ପ୍ରସ୍ତାବ ପ୍ରସ୍ତୁତ କରିବା, ବୈଧାନିକ ପ୍ରସଙ୍ଗ ଏବଂ ଅନ୍ୟ ଦାୟିତ୍ୱ ନିର୍ଦ୍ଧାରଣ କରିବା ଏବଂ ଏହି ସିପିଏସଇଗୁଡ଼ିକର ସ୍ଥାବର ଏବଂ ଅସ୍ଥାବର ସମ୍ପତ୍ତିକୁ ନିର୍ଦ୍ଧାରିତ ସମୟରେ ଫଇସଲା କରିବାରେ ସହାୟତା ମିଳିପାରିବ । ଏହି ନିର୍ଦ୍ଦେଶନାମା ଅନ୍ତର୍ଗତ ବନ୍ଦ ହେବାକୁ ଥିବା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗଗୁଡ଼ିକର ଭୂସମ୍ପତ୍ତିର ବ୍ୟବହାରରେ ଆବସ ଏବଂ ସହରାଂଚଳ ବିକାଶ ମନ୍ତ୍ରଣାଳୟ (ଏମଓଏଚୟୁଏ) ସମ୍ପର୍କରେ ନିର୍ଦ୍ଦେଶନାମା ଅନ୍ତର୍ଗତ ଶସ୍ତା ଆବାସ ପ୍ରକଳ୍ପରେ କରାଯିବ । ଏହିସବୁ କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗରେ କର୍ମଚାରୀମାନେ ଏବେସୁଦ୍ଧା କାର୍ଯ୍ୟରତ ଥିବାରୁ ସରକାର ସେମାନଙ୍କୁ ସମସ୍ୟାରେ ପକାଇବାକୁ ଚାହୁଁନାହାନ୍ତି । ଏହି କ୍ରମରେ ସମସ୍ତ କାର୍ଯ୍ୟରତ କର୍ମଚାରୀଙ୍କୁ 2007ର ଜାତୀୟ ବେତନ ଭତ୍ତାରେ ଭିଆରଏସ ଦେବା ଲାଗି ଏକପ୍ରକାର ନୀତି ପ୍ରସ୍ତୁତ କରାଯାଇଛି । ଏହି ନିର୍ଦ୍ଦେଶନାମା ସେ ସମସ୍ତ ଋଗଣ/କ୍ଷତିରେ ଚାଲୁଥିବା ରାଷ୍ଟ୍ରାୟତ୍ତ ଉଦ୍ୟୋଗରେ ଲାଗୁ ହେବ, ଯେଉଁଗୁଡ଼ିକ 1. ପ୍ରଶାସନିକ ମନ୍ତ୍ରଣାଳୟ/ବିଭାଗକୁ ବନ୍ଦ ପ୍ରସ୍ତାବ ଲାଗି ସିସିଇଏ/କ୍ୟାବିନେଟ ମଞ୍ଜୁରି/ନୀତିଗତ ଅନୁମୋଦନ ହାସଲ କରିସାରିଥିବ କିମ୍ବା 2. ସିପିଏସଇକୁ ବନ୍ଦ କରିବା ଲାଗି ପ୍ରଶାସନିକ ମନ୍ତ୍ରଣାଳୟ/ବିଭାଗର ନିଷ୍ପତ୍ତି ପରେ କ୍ଷମତାପ୍ରାପ୍ତ ଅଧିକାରୀଙ୍କ ଠାରୁ ମଞ୍ଜୁରି ନେବାର ପ୍ରକ୍ରିୟାରେ ରହିଥିବେ । ଶସ୍ତା ଆବାସକୁ ପ୍ରାଥମିକତା ଦିଆଯାଇ ଆବାସ ଏବଂ ସହରାଂଚଳ ବ୍ୟାପାର ମନ୍ତ୍ରଣାଳୟ ଦ୍ୱାରା ପରିଚାଳିତ ସରକାରଙ୍କ ପ୍ରମୁଖ ଶସ୍ତା ଆବାସ କାର୍ଯ୍ୟକ୍ରମ ଲାଗି ବନ୍ଦ ହେବାକୁ ଥିବା ରୁଗ୍ଣ/କ୍ଷତିରେ ଚାଲୁଥିବା ରାଷ୍ଟ୍ରାୟତ୍ତ ଉଦ୍ୟୋଗର ଭୂଖଣ୍ଡରେ ଉପଲବ୍ଧ ହେବ ।
ମହାରାଷ୍ଟ୍ରର ନାଶିକରେ ମର୍ମନ୍ତୁଦ ବସ୍ ଦୁର୍ଘଟଣା ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ରର ନାଶିକରେ ଏକ ମର୍ମନ୍ତୁଦ ବସ୍ ଦୁର୍ଘଟଣାରେ ମୃତ୍ୟୁ ପାଇଁ ଶୋକ ପ୍ରକାଶ କରିଛନ୍ତି । ଏହି ଦୁର୍ଘଟଣାରେ ଆହତ ହୋଇଥିବା ବ୍ୟକ୍ତିଙ୍କ ଶୀଘ୍ର ଆରୋଗ୍ୟ କାମନା କରିଛନ୍ତି ପ୍ରଧାନମନ୍ତ୍ରୀ । ପ୍ରଧାନମନ୍ତ୍ରୀ ମଧ୍ୟ ଏହି ବସ ଦୁର୍ଘଟଣାରେ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ଲକ୍ଷ ଟଙ୍କା ଏବଂ ଆହତମାନଙ୍କ ପାଇଁ ୫୦,୦୦୦ ଟଙ୍କା କରି ଅନୁକମ୍ପା ମୂଳକ ସହାୟତା ରାଶି ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନଆରଏଫ୍‍) ରୁ ପ୍ରଦାନ ପାଇଁ ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ନାଶିକରେ ବସ୍ ଦୁର୍ଘଟଣା ପାଇଁ ଦୁଃଖିତ । ଏହି ଦୁର୍ଘଟଣାରେ ଯେଉଁମାନେ ନିଜ ପ୍ରିୟଜନଙ୍କୁ ହରାଇଛନ୍ତି ସେମାନଙ୍କ ସହିତ ମୋର ଚିନ୍ତାଧାରା ରହିଛି । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ । ସ୍ଥାନୀୟ ପ୍ରଶାସନ ପ୍ରଭାବିତ ଲୋକଙ୍କୁ ସମସ୍ତ ସମ୍ଭାବ୍ୟ ସହାୟତା ଯୋଗାଉଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ” “ନାଶିକରେ ବସ୍ ଅଗ୍ନିକାଣ୍ଡ ଯୋଗୁଁ ମୃତବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ସମ୍ପର୍କୀୟଙ୍କୁ ପିଏମ୍‍ଏନଆରଏଫ ରୁ ୨ ଲକ୍ଷ ଟଙ୍କାର ଅନୁକମ୍ପାମୂଳକ ସହାୟତା ରାଶି ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ପ୍ରଦାନ କରାଯିବ : ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ”
ଭାରତର ଜି୨୦ ସଭାପତିତ୍ୱ ପାଇଁ ପ୍ରସ୍ତୁତି ଏବଂ ଜି୨୦ ସଚିବାଳୟ ସ୍ଥାପନା ପ୍ରସ୍ତାବକୁ କ୍ୟାବିନେଟ୍ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଆଜି ଏକ ଜି -୨୦ ସଚିବାଳୟ ଏବଂ ଏହାର ସ୍ଥାପନାକୁ ଅନୁମୋଦନ ମିଳିଛି, ଯାହା ଭାରତର ଆଗାମୀ ଜି -୨୦ ସଭାପତିତ୍ୱ ପରିଚାଳନା ପାଇଁ ଆବଶ୍ୟକ ନୀତିଗତ ନିଷ୍ପତ୍ତି ଏବଂ ବ୍ୟବସ୍ଥାର କାର୍ଯ୍ୟକାରିତା ପାଇଁ ଦାୟିତ୍ୱ ତୁଲାଇବ । ଭାରତ ୧ ଡିସେମ୍ବର ୨୦୨୨ ରୁ ୩୦ ନଭେମ୍ବର ୨୦୨୩ ପର୍ଯ୍ୟନ୍ତ ସଭାପତି ଦାୟିତ୍ୱ ତୁଲାଇବ ଏବଂ ୨୦୨୩ରେ ଭାରତରେ ଜି୨୦ ଶିଖର ସମ୍ମିଳନୀ ଅନୁଷ୍ଠିତ ହେବ । ଜି୨୦ ହେଉଛି ଆର୍ନ୍ତଜାତିକ ଅର୍ଥନୈତିକ ସହଯୋଗର ଏକ ଅଗ୍ରଣୀ ମଞ୍ଚ ଯାହା ବିଶ୍ୱ ଅର୍ଥନୀତି ପରିଚାଳନା କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଥାଏ । ପରମ୍ପରା ଅନୁଯାୟୀ, ଜି୨୦ ସଚିବାଳୟ ପ୍ରତିଷ୍ଠା କରାଯାଉଛି ଯାହା ଭାରତର ସଭାପତିତ୍ୱରେ ହେବାକୁ ଥିବା ଜି୨୦ ସମ୍ମିଳନୀରେ ଗୁରୁତ୍ୱପୂର୍ଣ୍ଣ / ଜ୍ଞାନ / ବିଷୟବସ୍ତୁ, ଜ୍ଞାନକୌଶଳ, ଗଣମାଧ୍ୟମ, ସୁରକ୍ଷା ଏବଂ ପରିବହନ ଆଦି ଦିଗ ସମ୍ବନ୍ଧୀୟ କାର୍ଯ୍ୟକୁ ପରିଚାଳନା କରିବ । ଏହାକୁ ବୈଦେଶିକ ବ୍ୟାପାର ମନ୍ତ୍ରଣାଳୟ, ଅର୍ଥ ମନ୍ତ୍ରଣାଳୟ ଏବଂ ଅନ୍ୟାନ୍ୟ ସହଯୋଗୀ ମନ୍ତ୍ରଣାଳୟ / ବିଭାଗର ବିଶେଷଜ୍ଞ ଏବଂ କର୍ମଚାରୀଙ୍କ ଦ୍ୱାରା ପରିଚାଳିତ ହେବ । ଫେବୃଆରୀ ୨୦୨୪ ପର୍ଯ୍ୟନ୍ତ ସଚିବାଳୟ କାର୍ଯ୍ୟ କରିବ । ଏହି ସଚିବାଳୟ ସମେତ ଭାରତର ସଭାପତିତ୍ୱରେ ହେବାକୁ ଥିବା ଜି୨୦ ସମ୍ମିଳନୀକୁ ପ୍ରଧାନମନ୍ତ୍ରୀଙ୍କ ନେତୃତ୍ୱରେ ଏକ ଆପେକ୍ସ କମିଟି, ଯେଉଁଥିରେ ଅର୍ଥ ମନ୍ତ୍ରୀ, ଗୃହମନ୍ତ୍ରୀ, ବୈଦେଶିକ ବ୍ୟାପାର ମନ୍ତ୍ରୀ ଏବଂ ଜି -୨୦ ସେର୍ପା (ବାଣିଜ୍ୟ ଏବଂ ଶିଳ୍ପ, ବୟନଶିଳ୍ପ, ଖାଉଟି ବ୍ୟାପାର, ଖାଦ୍ୟ ଏବଂ ସାଧାରଣ ବଣ୍ଟନ ମନ୍ତ୍ରୀ) ରହିଛନ୍ତି ତାହା ସଚିବାଳୟକୁ ମାର୍ଗଦର୍ଶନ କରିବ । ଅଧିକନ୍ତୁ, ଜି୨୦ ବୈଠକର ସମସ୍ତ ପ୍ରସ୍ତୁତିର ତଦାରଖ କରିବା ଏବଂ ଆପେକ୍ସ କମିଟିକୁ ରିପୋର୍ଟ କରିବା ପାଇଁ ଏକ ସମନ୍ୱୟ କମିଟି ମଧ୍ୟ ଗଠନ କରାଯିବ । ବହୁପକ୍ଷୀୟ ମଞ୍ଚରେ ଆର୍ନ୍ତଜାତୀୟ ପ୍ରସଙ୍ଗରେ ଭାରତର ନେତୃତ୍ୱ ପାଇଁ ଜି୨୦ ସଚିବାଳୟ ଜ୍ଞାନ ଏବଂ ପାରଦର୍ଶୀତା ସହିତ ଦୀର୍ଘକାଳୀନ ଦକ୍ଷତା ବିକାଶକୁ ସକ୍ଷମ କରିବ ।
ପ୍ରଧାନମନ୍ତ୍ରୀ ଆସନ୍ତାକାଲି ପଶ୍ଚିମବଙ୍ଗର ଦୁର୍ଗାପୁର ଗସ୍ତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଫେବୃୟାରୀ 2, 2019ରେ ପଶ୍ଚିମବଙ୍ଗର ଦୁର୍ଗାପୁର ଗସ୍ତ କରିବେ । ଗସ୍ତ କାଳରେ ପ୍ରଧାନମନ୍ତ୍ରୀ ଆନ୍ଦଲ-ସାଇନଥିଆ-ପୁକୁର-ମାଲଦା ଏବଂ ଖାନା-ସାଇଣ୍ଠିଆ ସେକ୍ସନର 294 କିଲୋମିଟର ଲମ୍ବ ରେଳପଥ ବିଦ୍ୟୁତିକରଣକୁ ରାଷ୍ଟ୍ର ଲାଗି ଉତ୍ସର୍ଗ କରିବେ । ଏହି ସେକ୍ସନର ବିଦ୍ୟୁତିକରଣ ଦ୍ଵାରା କୋଇଲା, ପଥର ଖଣ୍ଡ ଏବଂ ଭାରୀ ପଦାର୍ଥର ଉତ୍ତର ଏବଂ ଉତ୍ତର-ପୂର୍ବ ଭାରତକୁ ବଧାମୁକ୍ତ ପରିବହନ ସୁଗମ ହୋଇପାରିବ । ସେ ଏହି ଅବସରରେ 20 କିଲୋମିଟର ଲମ୍ବ ହିଜଳି-ନାରାୟନଗଡ ତୃତୀୟ ଲାଇନ ରାଷ୍ଟ୍ରକୁ ସମର୍ପିତ କରିବେ ।
ପୂର୍ବତନ ପ୍ରଧାନମନ୍ତ୍ରୀ ଚୌଧୁରୀ ଚରଣ ସିଂଙ୍କୁ ଜୟନ୍ତୀ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୂର୍ବତନ ପ୍ରଧାନମନ୍ତ୍ରୀ ଚୌଧୁରୀ ଚରଣ ସିଂଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସ୍ମୃତି ପ୍ରତି ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଅବସରରେ ଚୌଧୁରୀ ଚରଣ ସିଂଙ୍କୁ ସ୍ମରଣ କରୁଛି । ଚୌଧୁରୀ ସାହେବ ଅତ୍ୟନ୍ତ ଉତ୍ସର୍ଗତାର ସହ ଦେଶ ସେବା କରିଥିଲେ । ଆମର ଗ୍ରାମାଞ୍ଚଳର ଉନ୍ନତି ପାଇଁ ସେ କଠିନ ପରିଶ୍ରମ କରିଥିଲେ ଏବଂ କୃଷକମାନଙ୍କ ଅଧିକାର ସୁରକ୍ଷିତ କରିବା ନେଇ ସବୁବେଳେ ସ୍ୱର ଉଠାଉଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଶୀତକାଳୀନ ଅଧିବେଶନ ପୂର୍ବରୁ ସଂସଦ ବାହାରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ବନ୍ଧୁଗଣ ଆପଣମାନଙ୍କୁ ସମସ୍ତଙ୍କୁ ମୋର ନମସ୍କାର । ଆଜି ସଂସଦର ଅଧିବେଶନ ଆରମ୍ଭ ହେଉଛି । ପୂର୍ବ ଅଧିବେଶନରେ ଜିଏସଟି ବିଲ ଗୃହିତ ହେବା ପରି ମହତ୍ୱପୂର୍ଣ୍ଣ ନିର୍ଣ୍ଣୟ ନିଆଯାଇଥିବା କାରଣରୁ ଦେଶରେ ଏକକ ଟିକସ ବ୍ୟବସ୍ଥାର ଯେଉଁ ସ୍ୱପ୍ନ ରହିଛି, ସେହି ଦିଗରେ ବଡ ଗୁରୁତ୍ୱପୂର୍ଣ୍ଣ କାମ ଗୃହରେ ସମ୍ପାଦିତ ହୋଇଥିଲା । ମୁଁ ସେଦିନ ମଧ୍ୟ ସବୁ ଦଳକୁ ଧନ୍ୟବାଦ ଦେଇଥିଲି । ଦେଶ ହିତ ପାଇଁ ସବୁ ଦଳ ଯେତବେଳେ ମିଳିମିଶି କାମ କରନ୍ତି, ତେବେ ନିଷ୍ପତି ମଧ୍ୟ ଠିକହୁଏ, ଚଞ୍ଚଳ ହୁଏ ଓ ପରିଣାମ ମଧ୍ୟ ଭଲ ହୁଏ । ଏହି ଅଧିବେଶନରେ ମଧ୍ୟ ବହୁତ ଭଲ ଚର୍ଚ୍ଚା ହେବ । ସବୁ ବିଷୟରେ ଚର୍ଚ୍ଚା ହେବ । ଦଳମାନଙ୍କର ନିଜ ନିଜର ରାଜନୈତିକ ଚିନ୍ତାଧାରା ଆଧାରରେ ମଧ୍ୟ ଚର୍ଚ୍ଚା ହେବ । ସାଧାରଣ ନାଗରିକଙ୍କ ଆଶା, ଆକାଂକ୍ଷା ଓ ଆବଶ୍ୟକତା ସନ୍ଦର୍ଭରେ ମଧ୍ୟ ଚର୍ଚ୍ଚା ହେବ ଏବଂ ମତେ ଲାଗୁଛି କି ବହୁତ ଭଲ ତର୍କ ମଧ୍ୟ ଅଧିବେଶନରେ ହେବ । ସବୁ ଦଳର ବହୁତ ଭଲ ଯୋଗଦାନ ମଧ୍ୟ ରହିବ । ସରକାରଙ୍କ ତରଫରୁ ଯେଉଁ ପ୍ରସ୍ତାବିତ କାର୍ଯ୍ୟସୂଚୀର ବିଷୟ ରହିଛି, ଏହାକୁ ପୂର୍ଣ୍ଣ କରିବା ଲାଗି ସବୁ ଦଳମାନଙ୍କୁ ସାଥିରେ ନେଇ ଆଗକୁ ବଢ଼ିବା ଲାଗି ଭରପୁର ପ୍ରୟାସ କରାଯିବ । ଜିଏସଟି କାମକୁ ଆଗକୁ ବଢ଼ାଇବା ଲାଗି ସମସ୍ତ ରାଜ୍ୟ ସରକାର ଓ ସବୁ ଦଳମାନଙ୍କ ସହ ଲଗାତର ବୈଠକ ହେଇଆସୁଛି, ସଦନର ପୂର୍ବରୁ ମଧ୍ୟ ସବୁ ଦଳମାନଙ୍କ ସହ ଲଗାତର ବୈଠକ ହେଇ ଆସୁଥିଲା । ସରକାରଙ୍କ ମତ ହେଉଛି ପ୍ରତି ବିଷୟରେ ଚର୍ଚ୍ଚା ପାଇଁ ଆମେ ପ୍ରସ୍ତୁତ । ଖୋଲା ଚର୍ଚ୍ଚା ହେଉ ସେଥିପାଇଁ ଆମେ ପ୍ରସ୍ତୁତ । ଏବଂ ଏହି କାରଣରୁ ବହୁତ ଭଲ ମହତ୍ୱପୂର୍ଣ୍ଣ ନିର୍ଣ୍ଣୟ ପାଇଁ ଅନୁକୂଳ ପରିସ୍ଥିତି ସୃଷ୍ଟି ହେବ ।
ଭାରତ ଓ ମୋଜାମ୍ବିକ ମଧ୍ୟରେ ବିମାନ ସେବା ରାଜିନାମାକୁ କେବିନେଟ ସ୍ୱୀକୃତି

ଭାରତ ଓ ମୋଜାମ୍ବିକ ମଧ୍ୟରେ ବିମାନ ସେବା ଲାଗି ରାଜିନାମା ସ୍ଵାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପୌରୋହିତ୍ୟରେ ବୁଧବାର (20.07.2016) ଅନୁଷ୍ଠିତ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି । ବର୍ତ୍ତମାନ ଦୁଇ ଦେଶ ମଧ୍ୟରେ କୌଣସି ବିମାନସେବା ରାଜିନାମା ନାହିଁ । ତେଣୁ ଦୁଇ ଦେଶ ମଧ୍ୟରେ ବିମାନ ଚଳାଚଳ ସେବା ଲାଗି 2011 ମସିହାରୁ ଉଭୟ ରାଷ୍ଟ୍ରଙ୍କ ମଧ୍ୟରେ ଏକ ରାଜିନାମା ସ୍ୱାକ୍ଷର ଲାଗି କଥାବାର୍ତ୍ତା ଚାଲିଆସୁଥିଲା । ଅର୍ଥ ମନ୍ତ୍ରଣାଳୟ, ବୈଦେଶିକ ବ୍ୟାପାର ମନ୍ତ୍ରଣାଳୟ ଏବଂ ଆଇନ ଓ ନ୍ୟାୟ ମନ୍ତ୍ରଣାଳୟଙ୍କ ମଧ୍ୟରେ ଆଲୋଚନା ପରେ ଏହି ରାଜିନାମାର ଚିଠା ପ୍ରସ୍ତୁତ କରାଯାଇଥିଲା । ଏଥିରେ ପ୍ରତ୍ୟେକ ପକ୍ଷଙ୍କ ବିବିଧ ନାମର ବିମାନସେବା, ପ୍ରଥମ, ଦ୍ୱିତୀୟ ଓ ତୃତୀୟ ପକ୍ଷଙ୍କ ସହ ସହଯୋଗୀ ମାର୍କେଟିଂ ବ୍ୟବସ୍ଥା, ଉଭୟ ରାଷ୍ଟ୍ର ପ୍ରତିପକ୍ଷ ରାଷ୍ଟ୍ରର ଏୟାରଲାଇନ୍ କାର୍ଯ୍ୟକାରୀ ଲାଗି ସ୍ଥାନ ପ୍ରଦାନ ଏବଂ ବିମାନସେବା ବିସ୍ତାର ଲାଗି ଉଦ୍ୟମ କରିବା, ଉଭୟ ରାଷ୍ଟ୍ରଙ୍କ ବିମାନସେବା ମଧ୍ୟରେ ସନ୍ତୁଳନ ରକ୍ଷା ଏବଂ ବିମାନ ଚଳାଚଳ, ସୁରକ୍ଷା, ନିରାପତ୍ତା ଏବଂ ଆବଶ୍ୟକସ୍ଥଳେ ଚୁକ୍ତିନାମା ବାତିଲ କରିବା ଲାଗି ସର୍ତ୍ତାବଳୀ ରହିଛି ।
ଦକ୍ଷିଣ ଏସିଆ ସାଟେଲାଇଟ ପ୍ରକ୍ଷେପଣ ଅବସରରେ ଦକ୍ଷିଣ ଏସୀୟ ରାଷ୍ଟ୍ର ମୁଖ୍ୟଙ୍କ ସହ ଭିଡ଼ିଓ କନଫେରେନ୍ସିଂ ମାଧ୍ୟମରେ ପ୍ରଧାନମନ୍ତ୍ରୀଙ୍କ ଉଦ୍ଘାଟନୀ ମନ୍ତବ୍ୟ

ମହାମହିମ ଆଫଗାନିସ୍ତାନ ରାଷ୍ଟ୍ରପତି ଅସରଫ୍ ଘନି, ମହାମହିମ ବାଂଲାଦେଶ ପ୍ରଧାନମନ୍ତ୍ରୀ ଶେଖ୍ ହାସିନା ମହାମହିମ ଭୂଟାନ ପ୍ରଧାନମନ୍ତ୍ରୀ ତେସରିଂ ଟୋବଗଏ ମହାମହିମ ମାଳଦ୍ୱୀପ ରାଷ୍ଟ୍ରପତି ଅବଦୁଲ୍ଲା ୟମିନ ମହାମହିମ ନେପାଳ ପ୍ରଧାନମନ୍ତ୍ରୀ ପୁଷ୍ପ କମଲ ଦହଲ ମହାମହିମ ଶ୍ରୀଲଙ୍କା ରାଷ୍ଟ୍ରପତି ମୈଥ୍ରିପାଲ ସିରିସେନା ଦେବୀ ଓ ସଜ୍ଜନମାନେ ନମସ୍କାର ମହାମହିମ, ଆଜି ହେଉଛି ଦକ୍ଷିଣ ଏସିଆ ପାଇଁ ଐତିହାସିକ ଦିନ । ଦୁଇ ବର୍ଷ ପୂର୍ବରୁ ଭାରତ ପ୍ରତିଶ୍ରୁତି ଦେଇଥିଲା । ଦକ୍ଷିଣ ଏସିଆରେ ଆମର ଭାଇ ଓ ଭଉଣୀମାନଙ୍କ ବିକାଶ ଓ ସମୃଦ୍ଧି ପାଇଁ ଉନ୍ନତ ମହାକାଶ ଜ୍ଞାନକୌଶଳ ଯୋଗାଇବାକୁ ପ୍ରତିଶ୍ରୁତି ଦିଆଯାଇଥିଲା । ଦକ୍ଷିଣ ଏସିଆ ସାଟେଲାଇଟର ସଫଳ ପ୍ରକ୍ଷେପଣ ଏହାକୁ ପ୍ରମାଣିତ କରୁଛି । ଏହି ପ୍ରକ୍ଷେପଣ ସହ ସବୁଠୁ ଉନ୍ନତ ମାନର ଭାଗିଦାରୀତାର ଯାତ୍ରା ଆରମ୍ଭ ହୋଇଛି । ଆକାଶରେ ଏହାର ସ୍ଥିତି ଉଚ୍ଚରେ ରହିଛି ଓ ଏହି ପ୍ରତୀକ ଦକ୍ଷିଣ ଏସିଆରେ ଦେଢ଼ ବିଲିୟନ୍ ରୁ ଊର୍ଦ୍ଧ୍ଵ ଲୋକଙ୍କ ଅର୍ଥନୀତିକ ପ୍ରଗତିର ଆକାଂକ୍ଷାକୁ ପୂରଣ କରିବ ଏବଂ ଆମର ଘନିଷ୍ଠ ସମ୍ପର୍କକୁ ମହାକାଶ ବାହାରକୁ ସମ୍ପ୍ରସାରିତ କରାଇଛି । ମହାମହିମ ମୁଁ ଅତ୍ୟନ୍ତ କୃତଜ୍ଞ ଯେ ଆଫଗାନିସ୍ତାନ, ବାଂଲାଦେଶ, ଭୂଟାନ, ନେପାଳ, ମାଳଦ୍ୱୀପ ଓ ଶ୍ରୀଲଙ୍କାର ନେତୃତ୍ୱ ଆଜି ଏହି ପ୍ରକ୍ଷେପଣ ସମାରୋହରେ ମୋ’ ସହ ସାମିଲ ହୋଇଛନ୍ତି । ଆପଣମାନଙ୍କ ସରକାରର ସୁଦୃଢ଼ ଓ ମୂଲ୍ୟବାନ ସମର୍ଥନକୁ ମୁଁ ଗଭୀର ଭାବେ ପ୍ରଶଂସା କରୁଛି । ଏହା ବିନା ପ୍ରକଳ୍ପ ସମ୍ଭବପର ହୋଇପାରିନଥାନ୍ତା । ଲୋକଙ୍କ ଆବଶ୍ୟକତାକୁ ପୂରଣ ପାଇଁ ଆମେ ଏକଜୁଟ ହେବା ହେଉଛି ଆମର ଅବିଭାଜ୍ୟ ସଂକଳ୍ପର ସଙ୍କେତ । ଏଥିରୁ ଜଣାପଡ଼ୁଛି ଯେ ଆମେ ସଂଘର୍ଷ ନୁହେଁ ସହଯୋଗ ପାଇଁ, ବିନାଶ ନୁହେଁ ବିକାଶ ପାଇଁ ଓ ଦାରିଦ୍ର୍ୟ ନୁହେଁ ସମୃଦ୍ଧି ପାଇଁ ଆମ ନାଗରିକଙ୍କ ନିମନ୍ତେ ସାମୁହିକ ବିକଳ୍ପ ଆଣିବାକୁ ଏକଜୁଟ ହୋଇଛେ । ମହାମହିମ ଏଭଳି ପରିଯୋଜନା ଦକ୍ଷିଣ ଏସିଆରେ ପ୍ରଥମ ଓ ଏହା ମାଧ୍ୟମରେ ଆଫଗାନିସ୍ତାନ, ବାଂଲାଦେଶ, ଭୂଟାନ, ମାଳଦ୍ୱୀପ, ନେପାଳ, ଶ୍ରୀଲଙ୍କା ଓ ଭାରତ ଏକାଠି ହାସଲ କରିବେ: ଫଳପ୍ରଦ ଯୋଗାଯୋଗ ଉତ୍ତମ ପ୍ରଶାସନ ଉତ୍ତମ ବ୍ୟାଙ୍କିଙ୍ଗ୍ ଓ ଦୁର୍ଗମ ଅଂଚଳରେ ଉତ୍ତମ ଶିକ୍ଷା ପାଣିପାଗର ଅଧିକ ସଠିକ୍ ପୂର୍ବାନୁମାନ ଓ କୁଶଳ ସମ୍ବଳ ମାନଚିତ୍ର, ଟେଲି ମେଡିସିନ ମାଧ୍ୟମରେ ଶୀର୍ଷ ଚିକିତ୍ସା ସେବା ସହ ଲୋକଙ୍କୁ ଯୋଡ଼ିବା ଓ ପ୍ରାକୃତିକ ବିପର୍ଯ୍ୟୟ ପାଇଁ ତ୍ୱରିତ ପ୍ରତିକ୍ରିୟା । ଏହି ଅଂଚଳରେ ମହାକାଶ ଜ୍ଞାନକୌଶଳ ଆମ ଲୋକଙ୍କ ଜୀବନଶୈଳୀକୁ ସ୍ପର୍ଶ କରିବ । ସାଟେଲାଇଟ୍ ମାଧ୍ୟମରେ ଭିନ୍ନ ଭିନ୍ନ ରାଷ୍ଟ୍ରକୁ ସେମାନଙ୍କର ଆବଶ୍ୟକତା ଓ ଅଗ୍ରାଧିକାର ଅନୁସାରେ ନିର୍ଦ୍ଦିଷ୍ଟ ସେବା ମିଳିପାରିବ । ଏପରିକି ସାଧାରଣ ସେବା ମଧ୍ୟ । ଏହି ଲକ୍ଷ୍ୟ ହାସଲ କରିଥିବାରୁ ମୁଁ ଭାରତୀୟ ମହାକାଶ ଜଗତକୁ ଅଭିନନ୍ଦନ ଜଣାଉଛି । ଭାରତ ଓ ବିଶେଷକରି ଭାରତୀୟ ମହାକାଶ ଗବେଷଣା ସଂସ୍ଥା(ଇସ୍ରୋ)କୁ । ଦକ୍ଷିଣ ଏସିଆ ସାଟେଲାଇଟକୁ ଅଂଚଳର ଆବଶ୍ୟକତା ଅନୁସାରେ ଇସ୍ରୋ ଟିମ୍ ବିକଶିତ କରିବାରେ ନେତୃତ୍ୱ ନେଇଛନ୍ତି ଓ ବିନା ପ୍ରତିବନ୍ଧକରେ ଏହାକୁ ପ୍ରକ୍ଷେପଣ ମଧ୍ୟ କରିପାରିଛନ୍ତି । ମହାମହିମ ସରକାର ଭାବେ, ଆମର ସବୁଠାରୁ ମହତ୍ୱପୂର୍ଣ୍ଣ କାର୍ଯ୍ୟ ହେଉଛି ଆମର ଲୋକ ଓ ସମୁଦାୟ ପାଇଁ ବିକାଶ ଓ ଶାନ୍ତିବିକାଶକୁ ସୁରକ୍ଷିତ କରିବା । ଏବଂ ମୋର ବିଶ୍ୱାସ ଅଛି, ଯେତେବେଳେ ଆମେ ହାତ ମିଳାଇବା ଓ ପରସ୍ପର ମଧ୍ୟରେ ଜ୍ଞାନ, କୌଶଳ ଓ ବିକାଶର ଫଳକୁ ଭାଗିଦାର କରିବା, ଆମେ ଆମର ବିକାଶ ଓ ସମୃଦ୍ଧିକୁ ଗତିଶୀଳ କରିପାରିବା । ଆପଣ ସମସ୍ତଙ୍କ ଉପସ୍ଥିତି ପାଇଁ ମୁଁ ଧନ୍ୟବାଦ ଜଣାଉଛି ଓ ଆମମାନଙ୍କ ମିଳିତ ସଫଳତା ପାଇଁ ପୁଣିଥରେ ସମସ୍ତଙ୍କୁ ଅଭିନନ୍ଦନ ଜଣାଉଛି । ଧନ୍ୟବାଦ, ଆପଣମାନଙ୍କୁ ବହୁତ ବହୁତ ଧନ୍ୟବାଦ
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଜୋର୍ଡାନର ରୟାଲ କୋର୍ଟ ମୁଖ୍ୟ ଡଃ ଫାୟେଜ ତରାୱ୍ନେ

ଜୋର୍ଡାନର ରୟାଲ ହସିମେଟେ କୋର୍ଟ ମୁଖ୍ୟ ଡଃ ଫାୟେଜ ତରାୱ୍ନେ 2017 ମାର୍ଚ୍ଚ 10 ତାରିଖ ଶୁକ୍ରବାର ନୂଆଦିଲ୍ଲୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସେମାନେ ଦ୍ୱିପାକ୍ଷିକ ସମ୍ପର୍କକୁ ଅଧିକ ସୁଦୃଢ଼ କରିବା ପାଇଁ ମିଳିତ ପ୍ରତିଶ୍ରୁତିବଦ୍ଧତା ଓ ଏନେଇ ରହିଥିବା ଅନେକ ସୁଯୋଗ ପ୍ରସଙ୍ଗରେ ଆଲୋଚନା କରିଛନ୍ତି । ଡଃ ଫାୟେଜ ତରାୱ୍ନେ ପଶ୍ଚିମ ଏସିଆର ସ୍ଥିତି ପ୍ରସଙ୍ଗରେ ପ୍ରଧାନମନ୍ତ୍ରୀଙ୍କ ସହ ବିଚାରବିମର୍ଶ କରିଥିବାବେଳେ ଆତଙ୍କବାଦ ସମସ୍ୟାର ଏକ ବ୍ୟାପକ ଆନ୍ତର୍ଜାତିକ ପ୍ରତିକ୍ରିୟାର ଆବଶ୍ୟକତା ଥିବା କହିଛନ୍ତି । ଏହି ଅବସରରେ ଡଃ ଫାୟେଜ ତରାୱ୍ନେ ପ୍ରଧାନମନ୍ତ୍ରୀଙ୍କୁ ଜୋର୍ଡାନ ରାଜା ଅବଦୁଲ୍ଲା ଦ୍ୱିତୀୟ ଇବ୍ନ ଅଲ୍ ହୁସେନଙ୍କ ଶୁଭେଚ୍ଛା ଜଣାଇଥିଲେ ।
ସ୍ଵର୍ଗତ କେଦାରନାଥ ସାହାଣୀଙ୍କ ଜୀବନୀ ପୁସ୍ତକକୁ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ୱର୍ଗତ କେଦାରନାଥ ସାହାଣୀଙ୍କ ଜୀବନୀ ଉପରେ ଆଧାରିତ ଏକ ପୁସ୍ତକ ଆଜି ଉନ୍ମୋଚନ କରିଛନ୍ତି । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ ଶ୍ରୀ ସାହାଣୀଙ୍କ ସମ୍ବନ୍ଧରେ ଅନେକ ଉପାଖ୍ୟାନର ସ୍ମୃତିଚାରଣ କରିବା ସହ ସମାଜ ଓ ସାଧାରଣ ଜୀବନରୁ ନୈତିକ ମୂଲ୍ୟବୋଧ ହ୍ରାସ ପାଉଥିବା ନେଇ ଚିନ୍ତା ପ୍ରକଟ କରିଥିଲେ । ପ୍ରଧାନମନ୍ତ୍ରୀ ନିଶ୍ଚିତ କରିଥିଲେ ଯେ ଦୁର୍ନୀତି ଓ କଳାଧନକୁ ସମାଜର ଅଂଶବିଶେଷ ଭାବେ ଗ୍ରହଣ କରାଯାଇ ପାରିବ ନାହିଁ । ସେ ମଧ୍ୟ କହିଥିଲେ ଯେ ଆମକୁ ଦେଶର ଭବିଷ୍ୟତ ସମ୍ବନ୍ଧରେ ଚିନ୍ତା କରିବାକୁ ପଡିବ ଓ ଦୁର୍ନୀତିକୁ ନେଇ କୌଣସି ମୁଝାମଣା କରାଯିବା ଉଚିତ ନୁହେଁ ।
ଜୁନ୍ ୧୪ ତାରିଖରେ ମହାରାଷ୍ଟ୍ର ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁନ ୧୪ ତାରିଖରେ ମହାରାଷ୍ଟ୍ର ଗସ୍ତ କରିବେ । ଅପରାହ୍ନ ପ୍ରାୟ ୧.୪୫ ରେ ପ୍ରଧାନମନ୍ତ୍ରୀ ପୁଣେର ଦେହୁରେ ଜଗତଗୁରୁ ଶ୍ରୀସନ୍ତ ତୁକାରାମ ମହାରାଜ ମନ୍ଦିରର ଉଦଘାଟନ କରିବେ । ଅପରାହ୍ନ ପ୍ରାୟ ୪.୧୫ ରେ ପ୍ରଧାନମନ୍ତ୍ରୀ ମୁମ୍ବାଇର ରାଜ ଭବନରେ ଜଲ୍ ଭୂଷଣ ବିଲଡିଂ ଏବଂ ରିଭୋଲ୍ୟୁସନାରୀ ଗ୍ୟାଲେରୀର ଉଦଘାଟନ କରିବେ । ଏହା ପରେ, ଅପରାହ୍ନ ପ୍ରାୟ ୬ ଟା ସମୟରେ, ପ୍ରଧାନମନ୍ତ୍ରୀ ମୁମ୍ବାଇର ବାନ୍ଦ୍ରା କୁର୍ଲା କମ୍ପେ୍ଲକ୍ସରେ ମୁମ୍ବାଇ ସମାଚାରର ଦ୍ୱିଶତାବ୍ଦୀ ମହୋତ୍ସବରେ ଅଂଶଗ୍ରହଣ କରିବେ । ପୁଣେରେ ପ୍ରଧାନମନ୍ତ୍ରୀ ପୁଣେର ଦେହୁରେ ପ୍ରଧାନମନ୍ତ୍ରୀ ଜଗତଗୁରୁ ଶ୍ରୀସନ୍ତ ତୁକାରାମ ମହାରାଜ ମନ୍ଦିରର ଉଦଘାଟନ କରିବେ । ସନ୍ଥ ତୁକାରାମ ଜଣେ ୱାର୍କରୀ ସାଧୁ ତଥା କବି ଥିଲେ, କୀର୍ତ୍ତନ ନାମରେ ଜଣାଶୁଣା ଆଧ୍ୟାତ୍ମିକ ଗୀତ ମାଧ୍ୟମରେ ଅଭଙ୍ଗା ଭକ୍ତି କବିତା ଏବଂ ଗୋଷ୍ଠି ଭିତ୍ତିକ ଉପାସନା ପାଇଁ ଜଣାଶୁଣା । ସେ ଦେହୁରେ ରହୁଥିଲେ । ତାଙ୍କ ଦେହାନ୍ତ ପରେ ଏକ ଶିଳା ମନ୍ଦିର ର୍ନିମାଣ କରାଯାଇଥିଲା, କିନ୍ତୁ ଏହା ଏକ ମନ୍ଦିର ଭାବରେ ଆନୁଷ୍ଠାନିକ ଭାବରେ ଗଠନ ହୋଇନଥିଲା । ଏହା ୩୬ ଟି ଶିଖର ସହିତ ପଥରରେ ପୁନଃ ର୍ନିମାଣ ହୋଇଛି ଏବଂ ସନ୍ଥ ତୁକାରାମଙ୍କର ଏକ ପ୍ରତିମା ମଧ୍ୟ ଏଠାରେ ରହିଛି । ମୁମ୍ବାଇରେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ ମୁମ୍ବାଇର ରାଜ ଭବନରେ ଜଲ ଭୂଷଣ ବିଲଡିଂ ଏବଂ ରିଭୋଲ୍ୟୁସନାରୀ ଗ୍ୟାଲେରୀର ଉଦଘାଟନ କରିବେ । ଜଲ ଭୂଷଣ ୧୮୮୫ ମସିହାରୁ ମହାରାଷ୍ଟ୍ରର ରାଜ୍ୟପାଳଙ୍କ ସରକାରୀ ବାସଭବନ ଅଟେ । ଏହାର ଜୀବନକାଳ ସମାପ୍ତ ହେବା ପରେ ଏହାକୁ ଭାଙ୍ଗି ଦିଆଯାଇଥିଲା ଏବଂ ସେହି ସ୍ଥାନରେ ଏକ ନୂତନ ସୌଧ ନିର୍ମାଣକୁ ଅନୁମତି ମିଳିଥିଲା । ନୂତନ ସୌଧ ପାଇଁ ଭିତ୍ତି ପ୍ରସ୍ତର ଭାରତର ମାନ୍ୟବର ରାଷ୍ଟ୍ରପତିଙ୍କ ଦ୍ୱାରା ଅଗଷ୍ଟ, ୨୦୧୯ ରେ ସ୍ଥାପନ ହୋଇଥିଲା । ପୁରୁଣା ସୌଧର ସମସ୍ତ ବିଶେଷ ଗୁଣ ନୂତନ ଭାବରେ ର୍ନିମିତ ଅଟ୍ଟାଳିକାରେ ସଂରକ୍ଷିତ କରାଯାଇଛି । ୨୦୧୬ ରେ, ମହାରାଷ୍ଟ୍ରର ତତ୍କାଳୀନ ରାଜ୍ୟପାଳ ଶ୍ରୀ ବିଦ୍ୟାସାଗର ରାଓ ରାଜ ଭବନରେ ଏକ ବଙ୍କର ଦେଖିବାକୁ ପାଇଥିଲେ । ଏହାକୁ ପୂର୍ବରୁ ବ୍ରିଟିଶମାନେ ଅସ୍ତ୍ରଶସ୍ତ୍ର ଏବଂ ଗୁଳିଗୋଳା ପାଇଁ ଏକ ଗୁପ୍ତ ଭଣ୍ଡାର ଭାବରେ ବ୍ୟବହାର କରୁଥିଲେ । ୨୦୧୯ ରେ ବଙ୍କରକୁ ନବୀକରଣ କରାଯାଇଥିଲା । ମହାରାଷ୍ଟ୍ରର ସ୍ୱାଧୀନତା ସଂଗ୍ରାମୀ ତଥା ବିପ୍ଳବୀଙ୍କ ଅବଦାନକୁ ସ୍ମରଣ କରିବା ପାଇଁ ଗ୍ୟାଲେରୀକୁ ଏହାର ଏକ ସଂଗ୍ରହାଳୟ ଭାବରେ ବଙ୍କର ମଧ୍ୟରେ ବିକଶିତ କରାଯାଇଛି । ଏହା ଅନ୍ୟମାନଙ୍କ ମଧ୍ୟରେ ୧୯୪୬ରେ ବାସୁଦେବ ବଲୱନ୍ତ ଫାଡକେ, ଚାଫେକର ଭାତୃବୃନ୍ଦ, ସାବରକର ଭାତୃବୃନ୍ଦ, ମ୍ୟାଡାମ୍ ଭିକାଜୀ କାମା, ଭି ବି ଗୋଗେଟ୍‌, ନାଭାଲ୍ ମୁଟିନିଙ୍କ ଅବଦାନକୁ ଶ୍ରଦ୍ଧାଞ୍ଜଳି ଜଣାଉଛି । ପ୍ରଧାନମନ୍ତ୍ରୀ ମୁମ୍ବାଇର ବାନ୍ଦ୍ରା କୁର୍ଲା କମ୍ପେ୍ଲକ୍ସରେ ମୁମ୍ବାଇ ସମାଚାରର ଦ୍ୱିଶତାବ୍ଦୀ ମହୋତ୍ସବରେ ଅଂଶଗ୍ରହଣ କରିବେ । ସାପ୍ତାହିକ ଭାବରେ ମୁମ୍ବାଇ ସମାଚାରର ମୁଦ୍ରଣ ଫର୍ଦୁନ୍‍ଜୀ ମାଜବାନଜୀଙ୍କ ଦ୍ୱାରା ୧ ଜୁଲାଇ, ୧୮୨୨ ରେ ଆରମ୍ଭ ହୋଇଥିଲା । ଏହା ପରେ ୧୮୩୨ ରେ ଏହା ଏକ ଦୈନିକ ହୋଇଥିଲା । ୨୦୦ ବର୍ଷ ଧରି ଖବରକାଗଜଟି କ୍ରମାଗତ ଭାବରେ ପ୍ରକାଶିତ ହୋଇଆସୁଛି । ଏହି ଅନନ୍ୟ କାର୍ଯ୍ୟକୁ ସ୍ମରଣ କରିବା ପାଇଁ ଏହି ଅବସରରେ ଏକ ଡାକ ଟିକଟ ମଧ୍ୟ ପ୍ରକାଶ ପାଇବ ।
ପ୍ରଧାନମନ୍ତ୍ରୀ ମଙ୍ଗଳବାର ଯିବେ ହିମାଚଳପ୍ରଦେଶ ଗସ୍ତରେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଙ୍ଗଳବାର ଦିନ ହିମାଚଳ ପ୍ରଦେଶର ବିଳାସପୁର ଗସ୍ତରେ ଯିବେ । ବିଳାସପୁରଠାରେ ପ୍ରଧାନମନ୍ତ୍ରୀ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନ(ଏମ୍ସ)ର ଆଧାରଶିଳା ରଖିବେ । ପ୍ରାୟ 1350 କୋଟି ଟଙ୍କା ବ୍ୟୟରେ 750 ଶଯ୍ୟା ବିଶିଷ୍ଟ ଏହି ଏମ୍ସ ହସ୍ପିଟାଲ ନିର୍ମାଣ କରାଯିବ । ଚିକିତ୍ସା ସେବା ସହିତ ଏହି ହସ୍ପିଟାଲ ସ୍ନାତକ ଓ ସ୍ନାତକୋତ୍ତର ଶ୍ରେଣୀରେ ମେଡିକାଲ ଶିକ୍ଷା ପ୍ରଦାନ କରିବ । ସେହିପରି ପ୍ରଧାନମନ୍ତ୍ରୀ ତାଙ୍କର ଏହି ଗସ୍ତ କାଳରେ ଉନାଠାରେ ଏକ ଭାରତୀୟ ସୂଚନା ପ୍ରଯୁକ୍ତି ବିଦ୍ୟା ପ୍ରତିଷ୍ଠାନ (IIIT)ର ଭିତ୍ତିପ୍ରସ୍ତର ସ୍ଥାପନ କରିବେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାଙ୍ଗ୍ରା ଜିଲ୍ଲାର କାନ୍ଦ୍ରୋରୀଠାରେ ଭାରତୀୟ ଇସ୍ପାତ ପ୍ରାଧିକରଣର ଏକ ଇସ୍ପାତ ପ୍ରକ୍ରିୟାକରଣ ୟୁନିଟକୁ ମଧ୍ୟ ଉଦ୍ଘାଟନ କରିବାର କାର୍ଯ୍ୟକ୍ରମ ରହିଛି । ପରିଶେଷରେ ସେ ଏକ ଜନସଭାକୁ ସମ୍ବୋଧିତ କରିବେ ।
ଜାତୀୟ କମ୍ପାନୀ ଆଇନ ଅପିଲ ଟ୍ରିବ୍ୟୁନାଲରେ ତିନୋଟି ନ୍ୟାୟିକ ଓ ବୈଷୟିକ ସଦସ୍ୟର ଅତିରିକ୍ତ ପଦବୀ ସୃଷ୍ଟିକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଜାତୀୟ କମ୍ପାନୀ ଆଇନ ଅପିଲ ଟ୍ରିବ୍ୟୁନାଲ (ଏନସିଏଲଟି)ରେ ତିନୋଟି ନ୍ୟାୟିକ ଏବଂ ତିନୋଟି ବୈଷୟିକ ସଦସ୍ୟଙ୍କ ଅତିରିକ୍ତ ପଦବୀ ସୃଷ୍ଟି କରିବାକୁ ମଞ୍ଜୁର କରିଛନ୍ତି । ଏହି ପଦବୀ ଲେଭଲ 17 (2,25,000 ଟଙ୍କା ନିର୍ଦ୍ଧାରିତ) ଏବଂ ଅନ୍ୟ ମଞ୍ଜୁରିପ୍ରାପ୍ତ ଭତ୍ତାରେ ସୃଷ୍ଟି କରାଯିବ । ଏହାଦ୍ୱାରା ବାର୍ଷିକ ମୋଟ 2,27,82,096 (ଦୁଇ କୋଟି ସତେଇଶ ଲକ୍ଷ, ବୟାଅଶି ହଜାର ଛୟାନବେ ଟଙ୍କା ମାତ୍ର)ର ଆର୍ଥିକ ବୋଝ ପଡ଼ିବ । ଏହାଦ୍ୱାରା ଏନସିଏଲଟିକୁ ଆର୍ଥିକ ଆଇନ, 2017 କମ୍ପାନୀ ଆଇନ ଆଇବିସି, 2016 ଅନ୍ତର୍ଗତ ମିଳିଥିବା ଶାସନାଦେଶକୁ ପୂରଣ କରିବା ଏବଂ ନିର୍ଦ୍ଧାରିତ ସମୟସୀମାରେ ମାମଲାର ସମାଧାନ କରିବା ସୁନିଶ୍ଚିତ ହୋଇଯିବ ।
ବିଶ୍ୱ ସଂସ୍କୃତ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବିଶ୍ୱ ସଂସ୍କୃତ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତଙ୍କୁ ଶୁଭେଚ୍ଛା ଜଣାଇବା ସହ ସଂସ୍କୃତରେ ଶୁଭେଚ୍ଛା ବାର୍ତ୍ତା ଦେଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଏହି ଭାଷା ପ୍ରାଚୀନ ହେବା ସହ ଆଧୁନିକ ମଧ୍ୟ ଏଥିରେ ତରୁଣ କାବ୍ୟର ଗହନ ତତ୍ତ୍ୱ ରହିଛି କିମ୍ବା ସହଜ ଅଭ୍ୟାସଯୋଗ୍ୟ ତଥା ଚମତ୍କାର ଦୃଷ୍ଟିଭଙ୍ଗୀ ସମ୍ପନ୍ନ ତେଣୁ ସଂସ୍କୃତ ଭାଷାକୁ ଅଧିକରୁ ଅଧିକ ଲୋକ ପଢନ୍ତୁ ସମସ୍ତଙ୍କୁ ସଂସ୍କୃତ ଦିବସର ଶୁଭକାମନା ।”
ଶ୍ରୀ ଅଟଳ ବିହାରୀ ବାଜପେୟୀଙ୍କ ପୂଣ୍ୟ ତିଥି ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କ ପୂଣ୍ୟ ତିଥି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, “ତାଙ୍କ ଶ୍ରଦ୍ଧେୟ ବ୍ୟକ୍ତିତ୍ୱ, ସ୍ନେହସିକ୍ତ ସ୍ୱଭାବକୁ ମନେ ପକାଉଛୁ, ତାଙ୍କ ଚାତୁର୍ଯ୍ୟ ଓ ବ୍ୟଙ୍ଗକୁ ମନେ ପକାଉଛୁ, ଜାତୀୟ ପ୍ରଗତି ପାଇଁ ତାଙ୍କ ଅବଦାନକୁ ମନେ ପକାଉଛୁ । ଅଟଳ ଜୀ ଦେଶବାସୀଙ୍କ ହୃଦୟ ଓ ମନରେ ରହିଛନ୍ତି । ଆଜି, ତାଙ୍କ ପୂଣ୍ୟ ତିଥି ଅବସରରେ ସଦୈବ ଅଟଳକୁ ଯାଇ ଶ୍ରଦ୍ଧାଞ୍ଜଳି ଅର୍ପଣ କଲି ।”
ପାହାଡ଼ିଆ ରାଜ୍ୟରେ ବିକାଶ ପାଇଁ ନାଗରିକଙ୍କ ପ୍ରତିକ୍ରିୟାକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ପାହାଡ଼ିଆ ରାଜ୍ୟଗୁଡିକର ବିକାଶ ଉପରେ ନାଗରିକଙ୍କ ପ୍ରତିକ୍ରିୟାକୁ ସେୟାର କରିଛନ୍ତି । ପ୍ରଧାନମନ୍ତ୍ରୀ ମନ୍ତବ୍ୟ ଦେଇଛନ୍ତି ଯେ ପାହାଡ଼ିଆ ରାଜ୍ୟଗୁଡ଼ିକର ବିକାଶର ଉଜ୍ଜ୍ୱଳ ଆଲୋକ ହେବାର ସାମର୍ଥ୍ୟ ରହିଛି । ଜଣେ ନାଗରିକଙ୍କ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ କରିଛନ୍ତି; “ମୁଁ ସର୍ବଦା ବିଶ୍ୱାସ କରେ – ପାହାଡର ଯୌବନ ଏବଂ ପାହାର ପାଣି ପାହାଡର କାମରେ ଆସିବା ଆବଶ୍ୟକ । ଆମର ପାହାଡିଆ଼ ରାଜ୍ୟଗୁଡ଼ିକ ବିକାଶର ଉଜ୍ଜ୍ୱଳ ଆଲୋକବର୍ତ୍ତିକା ହେବାର ସାମର୍ଥ୍ୟ ରହିଛି ।”
ସରକାର ଗଠନ ପାଇଁ ବେଞ୍ଜାମିନ୍ ନେତନ୍ୟାହୁଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବେଞ୍ଜାମିନ୍ ନେତନ୍ୟାହୁଙ୍କୁ ଇସ୍ରାଏଲର ପ୍ରଧାନମନ୍ତ୍ରୀ ଭାବରେ ଶପଥ ଗ୍ରହଣ ସହିତ ସରକାର ଗଠନ କରିଥିବାରୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସରକାର ଗଠନ ପାଇଁ ନେତନ୍ୟାହୁଙ୍କୁ ହାର୍ଦ୍ଦିକ ଅଭିନନ୍ଦନ । ଆମର ରଣନୀତିକ ଭାଗିଦାରୀକୁ ମଜବୁତ କରିବା ପାଇଁ ମିଳିତ ଭାବେ କାମ କରିବାକୁ ଆଗ୍ରହୀ ।”
ସ୍ଵଚ୍ଛତା କାର୍ଯ୍ୟକ୍ରମର ଅଂଶଗ୍ରହଣକାରୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ଵଚ୍ଛତା କାର୍ଯ୍ୟକ୍ରମରେ ଅଂଶଗ୍ରହଣ କରିଥିବା ବ୍ୟକ୍ତି ବିଶେଷଙ୍କୁ ଅଭିନନ୍ଦନ ଜଣାଇଛନ୍ତି । ସ୍ଵଚ୍ଛତା କାର୍ଯ୍ୟକ୍ରମ ସମ୍ପର୍କରେ ଫଟୋ ଚିତ୍ର ଏବଂ ଭିଡିଓ ମାନ ପଠାଇବାକୁ ପ୍ରଧାନମନ୍ତ୍ରୀ ଜନସାଧାରଣଙ୍କୁ ଆହ୍ଵାନ କରିଛନ୍ତି । “ଆଗକୁ ଅକ୍ଟୋବର 2 ତାରିଖ ଆସୁଥିବାରୁ ମୁଁ ଜନସାଧାରଣଙ୍କ ମଧ୍ୟରେ ସ୍ଵଚ୍ଛତା କାର୍ଯ୍ୟକ୍ରମ ପାଇଁ ବିଶେଷ ଆଗ୍ରହ ଦେଖୁଛି । ଏହି କାର୍ଯ୍ୟକ୍ରମରେ ଭାଗ ନେଉଥିବା ଲୋକଙ୍କୁ ଅଭିନନ୍ଦନ । ଆପଣମାନେ ନିଜ ନିଜ ଅଞ୍ଚଳର ସ୍ଵଚ୍ଛତା ଅଭିଯାନ ସମ୍ପର୍କରେ ରଖିଥିବା ଫଟୋ ଏବଂ ଭିଡିଓ ମାନ ଆପରେ ପଠାନ୍ତୁ । ଆମେ ସେସବୁକୁ ସାମାଜିକ ଗଣମାଧ୍ୟମରେ ପରିବେଷଣ କରିବୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବ୍ରିକ୍ସ ଇଣ୍ଟରବ୍ୟାଙ୍କ ସହଯୋଗ ଢାଞ୍ଚା ଅଧୀନରେ ରପ୍ତାନି-ଆମଦାନୀ ବ୍ୟାଙ୍କ ଦ୍ୱାରା ଡିଜିଟାଲ ଅର୍ଥବ୍ୟବସ୍ଥା ବିକାଶ ସନ୍ଦର୍ଭରେ ଡିଷ୍ଟ୍ରିବ୍ୟୁଟେଡ ଲେଜର ବ୍ଲକ ଚେନ ଟେକନୋଲଜିରେ ମିଳିତ ଗବେଷଣା ସଂକ୍ରାନ୍ତ ବୁଝାମଣାକୁ କ୍ୟାବିନେଟ ମଞ୍ଜୁରି

ବ୍ରିକ୍ସ ଇଂଟରବ୍ୟାଙ୍କ ସହଯୋଗ ଢାଞ୍ଚା ଅନ୍ତର୍ଗତ ଭାରତର ଆମଦାନୀ-ରପ୍ତାନି ବ୍ୟାଙ୍କ (ଏଗ୍ଜିମ) ଦ୍ୱାରା ଡିଜିଟାଲ ଅର୍ଥବ୍ୟବସ୍ଥାର ବିକାଶ ସନ୍ଦର୍ଭରେ ଡିଷ୍ଟ୍ରିବ୍ୟୁଟେଡ ଲେଜର ଏଣ୍ଡ ବ୍ଲକ ଚେନ ଟେକନୋଲୋଜି ଉପରେ ମିଳିତ ଗବେଷଣା ଲାଗି ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏହାର ସହଯୋଗୀ ସଦସ୍ୟ ବ୍ୟାଙ୍କଗୁଡ଼ିକ ମଧ୍ୟରେ ବ୍ୟାଙ୍କୋ ନେସନାଲ ଡେ ଡେଶେନଭୋଲ୍ୱିମେଂଟୋଇକୋନୋମିକୋ ଇ ସୋସଲ (ବିଏନଡିଇଏସ, ବ୍ରାଜିଲ), ଚାଇନା ଡେଭଲପମେଂଟ ବ୍ୟାଙ୍କ (ସିଡିବି), ଷ୍ଟେଟ କୋ ଅପରେସନ ବ୍ୟାଙ୍କ ଫର ଡେଭଲପମେଂଟ ଏଣ୍ଡ ଫରେନ ଇକୋନୋମିକ ଏଫେୟାର୍ସ(ଭେଂଶୋକୋମ୍ବ୍ୟାଙ୍କ, ରୁଷ) ଏବଂ ଡେଭଲପମେଂଟ ବ୍ୟାଙ୍କ ଅଫ ସାଉଦର୍ଣ୍ଣ ଆଫ୍ରିକା (ଡିବିଏସଏ) ସାମିଲ ଅଛନ୍ତି । ପ୍ରମୁଖ ପ୍ରଭାବ ଡିଷ୍ଟ୍ରିବ୍ୟୁଟେଡ ଲେଜର ଏଣ୍ଡ ବ୍ଲକ ଚେନ ଟେକନୋଲଜିରେ ବ୍ରିକ୍ସ ଦେଶଗୁଡ଼ିକର ଆର୍ଥିକ କ୍ଷେତ୍ରରେ ରହିଥିବା ବ୍ୟାପକ ଆହ୍ୱାନର ସମାଧାନ ମିଳିବାର ସମ୍ଭାବନା ରହିଛି । ଏହି ଏମଓୟୁର ଉଦ୍ଦେଶ୍ୟ ସେ ସମ୍ପୃକ୍ତ ବ୍ୟବସାୟ ପରିଚାଳନାର କ୍ଷେତ୍ରରେ ମିଳିତ ଗବେଷଣା ପ୍ରୟାସ ଜରିଆରେ ଡିଷ୍ଟ୍ରିବ୍ୟୁଟେଡ ଲେଜର ଏଣ୍ଡ ବ୍ଲକ ଚେନ ଟେକନୋଲଜିର ଉନ୍ନତ ବୁଝାମଣା ହାସଲ କରିବା ଅଟେ ଯେଉଁଠି ପରିଚାଳନାଗତ କୁଶଳତା ବଢ଼ାଇବା ଉଦ୍ଦେଶ୍ୟରେ ଏହାର ଅନୁପ୍ରୟୋଗର ସମ୍ଭାବନା ରହିଛି ।
ଧୋଲାବିରାକୁ ୟୁନେସ୍କୋ ପକ୍ଷରୁ ବିଶ୍ୱ ଐତିହ୍ୟ ଘୋଷଣା କରାଯିବା ନେଇ ଖୁସି ବ୍ୟକ୍ତ କଲେ ପ୍ରଧାନମନ୍ତ୍ରୀ

ଭାରତରେ ଥିବା ହରପ୍ପାନ ସହର ଧୋଲାବିରାକୁ ଏକ ବିଶ୍ୱ ଐତିହ୍ୟ ସ୍ଥଳୀ ଭାବେ ୟୁନେସ୍କୋ ପକ୍ଷରୁ ଘୋଷଣା କରାଯାଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ବ୍ୟକ୍ତ କରିଛନ୍ତି। ଇତିହାସ, ସଂସ୍କୃତି ଏବଂ ପ୍ରତ୍ନତତ୍ତ୍ୱ ପ୍ରତି ଆଗ୍ରହୀ ଥିବା ଲୋକମାନେ ଏଠାକୁ ନିଶ୍ଚିତ ଭାବେ ଆସିବା ଉଚିତ୍ ବୋଲି ମଧ୍ୟ ସେ କହିଛନ୍ତି। ୟୁନେସ୍କୋ ପକ୍ଷରୁ କରାଯାଇଥିବା ଏକ ଟୁଇଟ୍‌ର ଉତ୍ତରରେ ପ୍ରଧାନମନ୍ତ୍ରୀ ଏକାଧିକ ଟୁଇଟ୍‌ କରି କହିଥିଲେ: “ଏହି ଖବର ଜାଣି ଅତ୍ୟନ୍ତ ଆନନ୍ଦିତ। ଧୋଲାବିରା ଏକ ଗୁରୁତ୍ୱପୂର୍ଣ୍ଣ ସହରୀ କେନ୍ଦ୍ର ଥିଲା ଏବଂ ଏହା ଆମ ଅତୀତର ସବୁଠୁ ମହତ୍ୱପୂର୍ଣ୍ଣ ସଂଯୋଗ। ଇତିହାସ, ସଂସ୍କୃତି ଏବଂ ପ୍ରତ୍ନତତ୍ତ୍ୱ ପ୍ରତି ଆଗ୍ରହୀ ଥିବା ଲୋକମାନେ ଏଠାକୁ ନିଶ୍ଚିତ ଭାବେ ଆସିବା ଉଚିତ୍। ଛାତ୍ରାବସ୍ଥାରେ ମୁଁ ପ୍ରଥମେ ଧୋଲାବିରାକୁ ଯାଇଥିଲି ଏବଂ ଏହି ସ୍ଥାନକୁ ଦେଖି ଚମତ୍କୃତ ହୋଇଥିଲି। ଗୁଜରାଟର ମୁଖ୍ୟମନ୍ତ୍ରୀ ଭାବେ, ଐତିହ୍ୟ ସଂରକ୍ଷଣ ଏବଂ ଧୋଲାବିରାର ପୁନରୁଦ୍ଧାର ସହ ଜଡ଼ିତ କାର୍ଯ୍ୟ କରିବାର ସୌଭାଗ୍ୟ ପ୍ରାପ୍ତ କରିଥିଲି। ଆମ ଦଳ ସେଠାରେ ମଧ୍ୟ ପର୍ଯ୍ୟଟନ ଅନୁକୂଳ ଭିତ୍ତିଭୂମି ନିର୍ମାଣ କରିବା ଦିଗରେ କାର୍ଯ୍ୟ କରିଥିଲା।”
ପ୍ରଧାନମନ୍ତ୍ରୀ ଲାଲା ଲଜପତ ରାୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲାଲା ଲଜପତ ରାୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପଞ୍ଜାବ କେଶରୀ ଲାଲା ଲଜପତ ରାୟଙ୍କୁ ତାଙ୍କ ଜନ୍ମ ବାର୍ଷିକୀରେ ଶୁଭେଚ୍ଛା । ସ୍ୱାଧୀନତା ଆନ୍ଦୋଳନରେ ତାଙ୍କର ସାହସ, ସଂଘର୍ଷ ଏବଂ ଉତ୍ସର୍ଗୀକୃତତାର କାହାଣୀ ଦେଶବାସୀଙ୍କ ନିକଟରେ ସର୍ବଦା ସ୍ମରଣୀୟ ହୋଇ ରହିବ ।”
ଗୁଜରାଟର ଭଦୋଦରାଠାରେ ଜାତୀୟ ରେଳ ଓ ପରିବହନ ସଂସ୍ଥାନ (ମାନ୍ୟତାପ୍ରାପ୍ତ ବିଶ୍ୱବିଦ୍ୟାଳୟ) ଲାଗି କୁଳପତି ପଦବୀ ସୃଷ୍ଟିକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତର ପ୍ରଥମ ରେଳ ଏବଂ ପରିବହନ ବିଶ୍ୱବିଦ୍ୟାଳୟ – ଜାତୀୟ ରେଳ ଏବଂ ପରିବହନ ସଂସ୍ଥାନ (ଏନଆରଟିଆଇ) ଲାଗି କୁଳପତି ପଦବୀ ସୃଷ୍ଟି ପ୍ରସ୍ତାବକୁ ମଞ୍ଜୁର କରିଛନ୍ତି । କୁଳପତି ସଂସ୍ଥାନର ପ୍ରଧାନ କାର୍ଯ୍ୟକାରୀ ଅଧିକାରୀ ହେବେ, ସଂସ୍ଥାନ ବ୍ୟାପାରରେ ସାଧାରଣ ଅନୁଧ୍ୟାନ ଏବଂ ନିୟନ୍ତ୍ରଣର କାର୍ଯ୍ୟ କରିବେ ଏବଂ ମାନ୍ୟତାପ୍ରାପ୍ତ ବିଶ୍ୱବିଦ୍ୟାଳୟ ରୂପରେ ସଂସ୍ଥାନର ଅଧିକାରୀମାନଙ୍କ ନିଷ୍ପତ୍ତିକୁ ଲାଗୁ କରିବା ଲାଗି ମୁଖ୍ୟତଃ ଉତ୍ତରଦାୟୀ ହେବେ । ଏନଆରଟିଆଇ ଦୁଇଟି ସମ୍ପୂର୍ଣ୍ଣ ଆବାସିକ ସ୍ନାତକ ପାଠ୍ୟକ୍ରମ-ପରିବହନ ଟେକ୍ନୋଲଜିରେ ବିଏସସି ଏବଂ ପରିବହନ ପରିଚାଳନାରେ ଡିଭିଏ ଲାଗି 20ଟି ରାଜ୍ୟର 103 ଛାତ୍ରଛାତ୍ରୀଙ୍କୁ ନେଇ ପ୍ରଥମ ବ୍ୟାଚ ଆରମ୍ଭ କରିଛି । 5 ସେପ୍ଟେମ୍ବର, 2018ଠାରୁ ଶ୍ରେଣୀ ଆରମ୍ଭ ହୋଇଛି । ତିନି ବର୍ଷୀୟା ଡିଗ୍ରୀ ପାଠ୍ୟକ୍ରମ ଅନ୍ତବିଷୟକ ଏବଂ ବିଶ୍ୱର ଅଗ୍ରଣୀ ପ୍ରତିଷ୍ଠାନର ମାନକ ଅନୁରୂପ ଅଟେ । ପାଠ୍ୟକ୍ରମରେ ଫାଉଣ୍ଡେସନ, କୋରା ଏବଂ ଇଲେକ୍ଟିଭ ଆଦି ବ୍ୟବସ୍ଥା ରହିଛି । ମିଳିତ ଗବେଷଣା ଏବଂ ଫାକଲ୍ଟି ଓ ଛାତ୍ରଛାତ୍ରୀଙ୍କ ବିନିମୟ କ୍ଷେତ୍ରରେ ଅଗ୍ରଣୀ ଅନ୍ତର୍ଜାତୀୟ ପ୍ରତିଷ୍ଠାନଗୁଡ଼ିକ ସହିତ ସହଯୋଗ କରିବା ଏନଆରଟିଆଇର ଉଦ୍ଦେଶ୍ୟ । ଏନଆରଟିଆଇ ଆମେରିକାର କର୍ଣ୍ଣଲ ୟୁନିଭର୍ସିଟି, ୟୁନିଭର୍ସିଟି ଅଫ କାଲିଫର୍ଣ୍ଣିଆ ବର୍କଲେ, ଏମଆଇଆଇଟି, ମସ୍କୋ ଏବଂ ସେଂଟ ପୀଟର୍ସବର୍ଗ ଟ୍ରାନ୍ସପୋର୍ଟ ୟୁନିଭର୍ସିଟି, ରୁଷ ସହିତ ବୁଝାମଣାପତ୍ର ସ୍ୱାକ୍ଷର କରିଛି ।